Diari Oficial de la Generalitat Valenciana


Sumari del DOGV 3270, del 23-06-1998 (1998/5193)

LLEI 5/1998, de 18 de juny, de Creació de l'Institut Valencià de Cinematografia Ricardo Muñoz Suay.
---------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/l/1998/06/18/5**

### Versions

 24/05/2013 - Actualitat  Text inicial: 24/06/1998 - 23/05/2013 

### Dades del document

Número de DOGV
:   3270

Data del DOGV
:   23-06-1998

Secció del DOGV
:   I. DISPOSICIONS GENERALS

Número del document
:   1998/5193


Data del document
:   18-06-1998

Organisme emissor
:   Presidència de la Generalitat

Tipus de document
:   Llei

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Disposició derogada 23.10.2012**

 

**LLEI 5/1998, de 18 de juny, de Creació de l'Institut Valencià de l'Audiovisual i de la  Cinematografia Ricardo Muñoz Suay.** ****[1]**** ****[2]**  **[3]****

 

**[(DOCV núm. 3270 de 23.06.1998)](http://www.docv.gva.es/datos/1998/06/23/pdf/1998_5193.pdf) Ref. 1176/1998**

 

Sia notori i manifest a tots els ciutadans que les Corts Valencianes han aprovat i jo, d'acord amb el que estableixen la Constitució i l'Estatut d'Autonomia, en nom del rei, promulgue la llei següent:

 

PREÀMBUL

 

De conformitat amb el que s’estableix en l’article 31.4 de l’Estatut d’Autonomia de la Comunitat Valenciana, aprovat per la Llei Orgànica 5/1982, d’1 de juliol, la cultura és competència exclusiva de la Generalitat. La realització d’una política institucional en el camp de la cinematografia ha sigut per a la Generalitat un objectiu d’interés constant des del moment que van ser assumides les transferències corresponents. Fruit d’aquest interés va ser la creació de la Filmoteca de la Generalitat pel Decret 4/1985, de 8 de gener, del Consell, així com la integració de la Filmoteca de la Generalitat a l’Institut Valencià d’Arts Escèniques, Cinematografia i Música, creat per la Llei 9/1986, de 30 de desembre, de la Generalitat. La seua integració posterior a la Direcció General de Promoció Cultural, de la conselleria amb competència en matèria de cultura, va provocar la pèrdua del seu estatut com a ens de dret polític subjecte al dret privat.

Les específiques relacions contractuals usuals en el camp de la investigació cinematogràfica, les peculiaritats pròpies de les tasques de conservació i exhibició dels béns del patrimoni audiovisual i la necessitat d’agilitar la gestió de les distintes activitats que es programen, aconsellen la creació d’un institut, com a ens de dret públic subjecte al dret privat, dotat de personalitat jurídica i el règim jurídic del qual li permeta complir de manera àgil i eficaç les funcions que li encomane aquesta llei, mantenint la seua necessària vinculació amb la Generalitat a través de la conselleria amb competència en matèria de cultura.

Les funcions que haurà de desenvolupar l’Institut són fonamentalment la restauració, conservació, catalogació i divulgació del patrimoni audiovisual i de la cultura cinematogràfica, així com l’atenció a la creixent població estudiosa i interessada en la investigació de la història cinematogràfica i el que sociològicament ha representat en el segle XX, i la seua creixent influència, i que són distintes de les funcions de foment de les activitats de producció de la cinematografia i mitjans audiovisuals que continuen corresponent a la conselleria amb competència en matèria de cultura. Aquest Institut adopta el nom del cineasta valencià Ricardo Muñoz Suay, i se li reconeix així la seua labor en el món de la cultura des que als 32 anys, el 1951, va iniciar la seua carrera en la crítica cinematogràfica. Com a ajudant de realització ha intervingut en una trentena de pel•lícules, i ha treballat, entre uns altres, amb Berlanga, Bardem, Dino Rissi, Francesco Rosi, Regueiro i Picazo. Com a productor executiu ha treballat en pel•lícules de Buñuel, Bardem, G. Rocha, F. Ungría, Gutiérrez Aragón, Jaime Camino i Losey, i com a guionista amb Cesare Zavattini, Rosi, Torre-Nilson i Antonioni.

El 1985 proposa la creació de la Filmoteca de la Generalitat, que va dirigir el 1987. El disseny actual d’aquesta és el que ell va realitzar i allí va crear, a més a més de les funcions pròpies d’una filmoteca, la revista Archivos de la Filmoteca i cinc col•leccions de llibres. La Filmoteca va ser pensada, organitzada i dirigida per Muñoz Suay fins que va morir a l’agost de 1997.

D’entre els seus múltiples reconeixements es poden destacar aquests:

- Acadèmic de número de la Reial Acadèmia de Belles Arts de Sant Carles (València, 1990).

- Medalla d’Or al Mèrit en les Belles Arts, atorgada per Sa Majestat el Rei a proposta del Govern espanyol.

- Acadèmic corresponent de la Reial Acadèmia de Belles Arts de San Fernando (Madrid, 1991).

- Oficial de l’Orde de les Arts i les Lletres atorgada per l’estat francés (1993).

- Membre, des de la fundació, de l’Acadèmia de les Arts i les Ciències Cinematogràfiques d’Espanya.

D’aquesta manera, l’Institut Valencià de l’Audiovisual Ricardo Muñoz Suay naix amb la finalitat de realitzar una adequada política institucional en el camp del patrimoni cinematogràfic i una òptima gestió administrativa i econòmica, i adopta el nom de la persona que durant més de 10 anys va dirigir la Filmoteca Valenciana i va impulsar la creació d’aquest Institut.

 

CAPÍTOL I. Disposicions generals

 

**Article 1. Naturalesa i règim jurídic**

1. Es crea l’Institut Valencià de l’Audiovisual i de la Cinematografia Ricardo Muñoz Suay, com a entitat pública sotmesa al dret privat, configurada de conformitat amb el que s’estableix en l’article 5.2 del Decret Legislatiu de 26 de juny de 1991, del Consell, pel qual es va aprovar el Text Refós de la Llei d’Hisenda Pública de la Generalitat.

2. L’Institut Valencià de l’Audiovisual i de la Cinematografia Ricardo Muñoz Suay, amb personalitat jurídica pròpia i plena capacitat d’obrar per al compliment dels seus fins, està adscrit a la conselleria amb competència en matèria de cultura. 

3. L’Institut Valencià de l’Audiovisual i de la Cinematografia Ricardo Muñoz Suay es regirà pel que s’estableix en aquesta llei, en el Reglament de Funcionament que s’aprove a l’efecte i en el Decret Legislatiu de 26 de juny de 1991, del Consell, pel qual es va aprovar el Text Refós de la Llei d’Hisenda Pública de la Generalitat; per la Llei 13/1995, de 18 de maig, de Contractes de les Administracions Públiques; pel dret privat, i per la resta de l’ordenament jurídic. Si no n’hi ha, caldrà aplicar la regulació que la Llei 6/1997, de 14 d’abril, d’Organització i Funcionament de l’administració General de l’Estat, estableix per a les entitats públiques empresarials.

4. L’Institut subjectarà la seua activitat a les normes del dret públic en aquelles actuacions que suposen l’exercici de potestats administratives.

 

**Article 2. Funcions** ****[4]****

1. L'Institut Valencià de l'Audiovisual i de la Cinematografia Ricardo Muñoz Suay tindrà com a finalitat l'adquisició, la conservació, la restauració, l'estudi i la difusió del patrimoni audiovisual i dels béns culturals directament relacionats amb ell, el foment i la promoció de l'audiovisual valencià, i la planificació, execució i coordinació de la política cultural de la Generalitat en el camp de la cinematografia i l'audiovisual.

2. Són funcions pròpies de l’Institut Valencià de l'Audiovisual i de la Cinematografia Ricardo Muñoz Suay, per al compliment dels seus fins, les següents:

a) La realització de diagnosi d’estats de conservació i datació, així com d’informes sobre l’interés cultural i de projectes de conservació i restauració.

b) L’execució material i la supervisió de tot tipus d’operacions de conservació i d’intervencions en general sobre els fons.

c) La formació de tècnics i de personal especialitzat en conservació, restauració, documentació i difusió dels béns propis de la cultura cinematogràfica i audiovisual, i l’acreditació de la seua capacitació.

d) L’arxiu i la sistematització de la documentació fílmica, gràfica i bibliogràfica relacionada amb ella que siga de la seua titularitat, així com aquella que li és remesa, per a la custòdia, pels òrgans competents de la Generalitat en matèria de protecció de béns cinematogràfics, i tota aquella altra que, una vegada remesa per qualsevol persona o entitat pública o privada, jutge d’interés.

e) L’arxiu i la conservació del material cinematogràfic que resulte de la cooperació o subvenció de les institucions públiques de la Comunitat Valenciana a empreses públiques o privades i particulars.

f) La difusió i l’exhibició regular de films.

g) El desplegament i manteniment del centre documental i bibliogràfic i de qualsevol altra activitat cinematogràfica la finalitat de la qual siga la de protegir, restaurar, conservar i difondre els béns i la cultura cinematogràfica a la Comunitat Valenciana.

h) Localització i adquisició de fons audiovisuals.

i) El foment i la promoció de l'activitat cinematogràfica i audiovisual com a element bàsic de la nostra cultura i de la nostra economia.

j) La creació i el desenvolupament de la infraestructura necessària per a desenvolupar, fomentar, promoure i planificar l'activitat cinematogràfica i audiovisual a través d'ajudes, subvencions i patrocinis, d'acord amb la normativa aplicable en matèria de subvencions.

k) Impulsar la promoció de l'audiovisual valencià dins i fora de la Comunitat Valenciana.

l) El foment de l'activitat empresarial audiovisual i de caràcter cultural en els estudis cinematogràfics de la Comunitat Valenciana. ****[5]****

 

**Article 3. Cooperació**

1. Les distintes administracions i entitats públiques podran delegar o, si s’escau, encomanar a l’Institut Valencià de l'Audiovisual i de la Cinematografia Ricardo Muñoz Suay, en l’àmbit de les seues atribucions, la gestió de l’exercici de determinades competències, de conformitat amb el que s’estableix en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

2. L’Institut Valencià de l’Audiovisual i de la Cinematografia Ricardo Muñoz Suay podrà formalitzar acords o convenis de cooperació i col•laboració amb les universitats de la Comunitat Valenciana, i amb qualsevol altra persona jurídica, pública o privada, per al desenvolupament adequat de les seues funcions. 

 

CAPÍTOL II. Òrgans rectors

 

**Article 4. Òrgans**

Els òrgans rectors de l’Institut Valencià de l’Audiovisual i de la Cinematografia Ricardo Muñoz Suay són els següents:

a) La Presidència.

b) La Vicepresidència.

c) El Consell Rector.

d) La Direcció general.

 

**Article 5. La Presidència**

1. La Presidència de l’Institut i del seu Consell Rector recaurà en el conseller o consellera amb competència en matèria de cultura. 

2. Corresponen a la Presidència les atribucions següents: ****[6]****

a) La superior representació i govern de l'Institut Valencià de l'Audiovisual i de la Cinematografia Ricardo Muñoz Suay.

b) Convocar, presidir i moderar les sessions del Consell Rector, dirimint, si és el cas, els empats de les votacions amb vot de qualitat.

c) Autoritzar amb la seua firma, juntament amb la del secretari o secretària, les actes aprovades de les sessions del Consell Rector i la certificació dels aspectes o acords continguts en elles.

d) Demanar el parer del Consell Rector sobre qualsevol aspecte relacionat amb l'Institut i el seu funcionament.

e) Nomenar i, si és el cas, destituir el personal directiu. Així mateix, designar la persona que haja d'exercir les funcions de Secretaria del Consell Rector.

f) Complir i fer complir els acords del Consell Rector.

g) Qualsevol altra que li siga atorgada per la normativa aplicable o que, excedint de l'àmbit de la gestió ordinària de l'Institut, no estiga expressament atribuït a un altre òrgan d'este.

h) Aprovar, a proposta de la direcció general, les modificacions en el pressupost d'este ens públic, sempre que esta competència no estiga atribuïda a altres òrgans de la Generalitat, donant-ne compte al Consell Rector.

3. La Presidència podrà assumir qualsevol de les atribucions de la Direcció general en aquells assumptes que considere convenients.  

 

**Article 6. La Vicepresidència**

1. La Vicepresidència de l’Institut, i del seu Consell Rector, recaurà amb caràcter nat en el director o directora general competent en matèria de promoció cultural.

2. La Vicepresidència tindrà les funcions que, amb caràcter permanent o temporal, li delegue la Presidència de l’Institut.

3. El vicepresident o vicepresidenta substituirà el president o presidenta de l’Institut en els supòsits d’absència, vacant, malaltia o abstenció.

 

**Article 7. El Consell Rector** ****[7]****

1. El Consell Rector estarà integrat per:

a) La Presidència.

b) La Vicepresidència.

c) La Direcció general de l'Institut.

d) Un o una representant de la Secretaria Autonòmica amb competència en matèria de comunicació, que designarà el seu titular.

e) Un o una representant de la conselleria amb competència en matèria de cultura, que designarà el seu titular.

f) Un o una representant de la conselleria amb competència en matèria d'educació, que designarà el seu titular.

g) Un o una representant de la conselleria amb competència en matèria d'economia i hisenda, que designarà el seu titular.

h) Un o una representant de la conselleria amb competència en matèria d'indústria, que designarà el seu titular.

i) Un o una representant de la conselleria amb competència en matèria de turisme, que designarà el seu titular. 

j) Un o una representant de Radiotelevisió Valenciana (RTVV), que designarà l'ens públic.

k) Un o una representant de l'Institut Valencià de l'Exportació (IVEX), que designarà l'Institut.

l) Un o una representant de l'Institut Valencià de Finances (IVF), que designarà l'Institut.

m) Un o una representant de la Societat Projectes Temàtics de la Comunitat Valenciana, S.A.U., que designarà la societat. ****[8]****

2. La persona que exercisca la direcció general de l'Institut Valencià de l'Audiovisual i de la Cinematografia Ricardo Muñoz Suay, és membre de ple dret del Consell Rector i assistirà a les seues reunions, excepte quan hagen de tractar-se assumptes que li afecten de manera directa.

3. La Secretaria del Consell Rector, que recaurà en la persona que designe la Presidència, tindrà la funció d'alçar acta de les sessions i autoritzar amb la seua firma, juntament amb la de la Presidència, les actes aprovades de les sessions del Consell rector i la certificació dels aspectes o acords continguts en estes.

 

**Article 8. Atribucions del Consell Rector**

1. Correspon al Consell Rector: ****[9]****

a) Definir les directrius generals i les línies d'actuació de l'Institut Valencià de l'Audiovisual i de la Cinematografia Ricardo Muñoz Suay.

b) Aprovar la proposta de reglament de l'Institut i trametre-la al conseller o consellera competent en matèria de cultura per a la seua aprovació pel Consell.

c) Aprovar el pla general d'actuació anual de l'ens, així com les seues modificacions.

d) Aprovar i elevar a la conselleria competent en matèria de cultura la proposta de pressupost anual de l'Institut.

e) La verificació i el control que l'activitat de l'Institut Valencià de l'Audiovisual i de la Cinematografia Ricardo Muñoz Suay s'ajusta a les directrius generals d'actuació, al pla general d'actuació anual i al pressupost aprovats.

f) L'aprovació i elevació a la conselleria competent en matèria de cultura de la memòria anual d'activitats, a proposta de la Direcció general de l'Institut.

g) L'aprovació i elevació a la conselleria competent en matèria de cultura dels estats d'execució del pressupost i dels comptes anuals.

h) Aprovar la plantilla, l'organització funcional i el règim retributiu de tot el personal de l'ens, a proposta de la Direcció general i dins de les limitacions legals i pressupostàries.

i) La convocatòria de proves d'admissió per a la selecció del personal al servici de l'Institut.

j) Emetre el seu parer sobre totes les altres qüestions que, referents a l'Institut, sotmeta a la seua consideració la Presidència.

k) Nomenar les comissions de treball que considere convenients per a l'estudi i avaluació prèvia de les propostes que calga aprovar.

l) Definir les línies d'actuació de l'Institut en matèria de foment i promoció de l'audiovisual en la Comunitat Valenciana.

m) Aprovar el pla anual de promoció de l'audiovisual a proposta de la direcció general.

2. Els vocals del Consell Rector podran sol•licitar de la Presidència i de la Direcció general de l’Institut tota la documentació que necessiten per a l’exercici del càrrec pel que fa a l’organització, funcionament, règim econòmic i activitats de l’ens. 

 

**Article 9. Règim de funcionament**

Reglamentàriament, s’establirà el règim específic de funcionament del Consell Rector que, en qualsevol cas, s’adequarà a allò que s’estableix per als òrgans col·legiats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

 

**Article 10. Nomenament i destitució de qui ostente la Direcció General**

La Presidència del Consell Rector nomenarà i, si s’escau, destituirà la persona que ostente la Direcció General.

 

**Article 11. Atribucions de la Direcció general** ****[10]****

Són atribucions de la Direcció general de l'Institut Valencià de l'Audiovisual i de la Cinematografia Ricardo Muñoz Suay les següents:

a) La representació ordinària de l'Institut en qualsevol classe d'actes i negocis jurídics.

b) La facultat de subscriure contractes i convenis de col•laboració en nom de l'Institut.

c) Dirigir el funcionament general de l'ens organitzant, impulsant, coordinant i inspeccionant els seus servicis i dependències.

d) Elaborar el pla general d'actuació anual de l'entitat, elevar-lo al Consell Rector per a la seua aprovació i dirigir la seua correcta execució, donant compte periòdic de la seua gestió i resultats davant del Consell Rector.

e) Elaborar i elevar al Consell Rector, per a la seua aprovació, la proposta de pressupost de l'Institut per a cada exercici.

f) Elaborar i elevar al Consell Rector la memòria anual d'activitats de l'Institut.

g) L'autorització i disposició de despeses i la liquidació i ordenació de pagaments de l'entitat, amb l'excepció dels casos reservats per llei a la competència del Consell o del conseller o consellera competent en matèria d'economia i hisenda.

h) La direcció de personal.

i) Elaborar la plantilla de personal de l'Institut, així com la proposta de reglament intern, i elevar-los al Consell Rector per a la seua aprovació.

j) La gestió administrativa, del personal, econòmica i pressupostària.

k) La determinació dels mètodes i tècniques per a la consecució d'una gestió més racional, eficaç i eficient.

l) Exercir aquelles competències administratives que en matèria de patrimoni cultural puguen ser encarregades o delegades a l'Institut, resolent en estos supòsits d'acord amb el dret administratiu i a la normativa sectorial d'aplicació.

m) Les que deriven de disposicions legals i quantes altres, pròpies de la gestió ordinària, no estiguen expressament atribuïdes a cap altre òrgan de l'entitat.

n) Aprovar els convenis i acords de col•laboració.

o) Elaborar el pla anual de promoció de l'audiovisual, on s'especifique la política d'ajudes i foment de l'audiovisual de l'institut per a cada exercici, i elevar-lo al Consell Rector per a la seua aprovació i dirigir la seua correcta execució, donant compte periòdic de la seua gestió i resultats davant del Consell Rector.

p) L'acceptació de donacions, herències, llegats o patrocinis privats.

 

CAPÍTOL III. Règim econòmic i del personal

 

**Article 12. Recursos econòmics i patrimonials**

1. Per al compliment dels seus fins, l’Institut Valencià de l’Audiovisual i de la Cinematografia Ricardo Muñoz Suay disposarà dels recursos econòmics i patrimonials següents:

a) Les consignacions previstes en els pressupostos de la Generalitat:

b) Els béns mobles i immobles que li siguen adscrits o cedits per la Generalitat o qualsevol altra administració pública, així com els que, per qualsevol títol, formen part del seu patrimoni.

c) Els productes i les rendes del seu patrimoni.

d) Les subvencions, herències, llegats, donacions, patrocinis i qualsevol altra aportació voluntària de les entitats o organismes públics o privats, i dels particulars.

e) Els ingressos que obtinga com a contraprestació o preu dels seus serveis, activitats o productes.

f) Els crèdits, préstecs, emprèstits i unes altres operacions que puga concertar.

g) Qualssevol altres recursos que li puguen ser atribuïts.

2. Tots els ingressos addicionals hauran d’incorporar-se al pressupost i destinar-se necessàriament a les despeses de funcionament o d’inversions reals.

**Article 13. El pressupost**

1. El règim pressupostari i de control financer de l’Institut Valencià de l’Audiovisual i de la Cinematografia Ricardo Muñoz Suay serà el que s’estableix per la Llei d’Hisenda Pública de la Generalitat i per la normativa pressupostària d’aplicació. 

2. L’avantprojecte de pressupost, una vegada aprovat pel Consell Rector, es remetrà a la conselleria amb competència en matèria de cultura per a la seua elevació posterior a la Conselleria amb competència en matèria d'economia i hisenda, a l’efecte de la seua integració en el pressupost de la Generalitat.

 

**Article 14. El personal**

1. Sense perjudici de les peculiaritats establides en aquest article, el personal al servei de l’Institut se seleccionarà i regirà, en tot allò que li siga d’aplicació, pel Decret Legislatiu de 24 d’octubre de 1995, del Consell, pel qual es va aprovar el Text Refós de la Llei de la Funció Pública Valenciana, per les normes de desplegament d’aquest i per la resta de disposicions de general aplicació.

2. El personal de l’Institut Valencià de l’Audiovisual i de la Cinematografia Ricardo Muñoz Suay es regirà, amb caràcter general, per les normes del dret laboral.

3. Sense perjudici del que s’estableix en l’apartat anterior, el Consell podrà adscriure personal funcionari a l’Institut. Aquest personal continuarà subjecte a la relació funcionarial, com a personal de la Generalitat en situació de servei actiu.

4. El personal directiu se seleccionarà atenent a criteris de competència professional i experiència. La resta del personal se seleccionarà mitjançant proves d’admissió establides i convocades per l’Institut, amb l’acord previ del seu Consell Rector, i se seguiran els principis d’igualtat, mèrit, capacitat i publicitat.

5. En els casos de vacants prolongades, bé siga per malaltia, excedència i unes altres situacions semblants, es podran cobrir aquests llocs temporalment amb el personal necessari per al funcionament normal de l’Institut Valencià de l’Audiovisual Ricardo Muñoz Suay per un període no superior a sis mesos. En aquests casos no caldrà l’acord previ del Consell Rector.

6. El règim retributiu del personal s’adaptarà a aquell que, amb caràcter general, regisca per al personal al servei de la Generalitat, amb les excepcions imposades per les necessitats del servei i les característiques especials de determinats llocs de treball.

7. El personal al servei de la Generalitat podrà cobrir destinacions a l’Institut mitjançant els sistemes de provisió de llocs de treball establits en la Llei de la Funció Pública Valenciana.

 

DISPOSICIONS ADDICIONALS

 

**Primera. Reglament de funcionament**

El Consell de la Generalitat aprovarà, en el termini màxim de sis mesos, a proposta del conseller o consellera amb competència en matèria de cultura, el Reglament de Funcionament de l’Institut Valencià de l’Audiovisual i de la Cinematografia Ricardo Muñoz Suay.

 

**Segona. Derogada** ****[11]****

 

**Tercera. Integració de la Filmoteca**

La Filmoteca de la Generalitat s’integrarà a l’Institut Valencià de l’Audiovisual i de la Cinematografia Ricardo Muñoz Suay.

 

DISPOSICIÓ DEROGATÒRIA

 

Queda derogat el Decret 4/1985, de 8 de gener, del Consell de la Generalitat.

 

DISPOSICIONS FINALS

 

**Primera. Posada en funcionament**

L’efectiva posada en funcionament de l’Institut Valencià de l’Audiovisual i de la Cinematografia Ricardo Muñoz Suay estarà condicionada a l’aprovació del seu Reglament, que en tot cas haurà de ser en un termini màxim de sis mesos des de l’entrada en vigor d’aquesta llei. 

 

**Segona. Previsions pressupostàries**

A l’efecte pressupostari, en el marc del que s’estableix en la corresponent Llei de Pressupostos de la Generalitat, la Conselleria amb competència en matèria d'economia i hisenda, a proposta de la conselleria amb competència en matèria de cultura, adoptarà les mesures necessàries perquè, amb anterioritat a l’aprovació del Reglament de l’Institut, aquest tinga assignats els crèdits necessaris per a la correcta posada en funcionament.  

 

**Tercera. Subrogació en béns, drets i obligacions**

Des de l’entrada en vigor del Reglament de l’Institut, aquest se subrogarà en tots els béns, drets i obligacions que la Generalitat, a través de la Filmoteca de la Generalitat, posseïa, i s’inclourà en aquesta subrogació el dret a recaptar les corresponents taxes i preus públics destinats al finançament de les seues funcions.   

 

**Quarta. Subrogació en els contractes**

L’Institut Valencià de l’Audiovisual i de la Cinematografia Ricardo Muñoz Suay se subrogarà, des de la seua efectiva posada en funcionament, en qualssevol contractes vigents que la Filmoteca de la Generalitat o la conselleria amb competència en matèria de cultura tingueren formalitzats i que afecten als béns o serveis públics que són objecte de transferència, tret que el títol, el contracte o la llei impedisquen aquest efecte. 

 

**Cinquena. Disposicions d’aplicació i desplegament**

El Consell i les conselleries afectades per raó de la matèria, en l’àmbit de les seues respectives competències, dictaran les disposicions que calguen per a l’aplicació i desplegament d’aquesta llei.

 

**Sisena. Entrada en vigor**

Aquesta llei entrarà en vigor l’endemà de la publicació en el Diari Oficial de la Generalitat.

 

Per tant, ordene que tots els ciutadans, tribunals, autoritats i poders públics als quals pertoque observen i facen complir aquesta llei.

 

València, 18 de juny de 1998

 

El president de la generalitat

EDUARDO ZAPLANA HERNÁNDEZ-SORO

 

 

---

****[1]****  La denominació de l’Institut modificada en tot el text i en el títol per la **[Llei 12/2009, de 23 de desembre](http://www.docv.gva.es/index.php?id=26&tl=DECRETO%20701%2F2003&url_lista=%26TEXTO_LIBRE%3DDECRETO%2520224%2F2003%26CHK_TEXTO_LIBRE%3D1%26tipo_search%3Dlegislacion%26num_tipo%3D6&sig=014617/2009&url_lista=%26CHK_TEXTO_LIBRE%3D1%26tipo_search%3Dlegislacion%252)**, de Mesures Fiscals, de Gestió Administrativa i Financera, i d'Organització de la Generalitat (DOCV núm. 6175 de 30.12.2009). Ref. Base Datos  014617/2009. Denominació anterior: “Institut Valencià de Cinematografía Ricart Muñoz Suay”.

****[2]****  L’article 9 del **[Decret Llei 7/2012, de 19 d'octubre](http://www.docv.gva.es/index.php?id=26&sig=009545/2012&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009545/2012)**, del Consell, de Mesures de Reestructuració i Racionalització del Sector Públic Empresarial i Fundacional de la Generalitat, (DOCV núm. 6886 de 22.10.2012) Ref. Base de dades 009545/2012, suprimix l'Institut Valencià de l'Audiovisual i la Cinematografia Ricardo Muñoz Suay, amb els efectes i terminis indicats en els seus article 11 i disposició transitòria primera. L’article 9 de la **[Llei 1/2013, de 21 de maig](http://www.docv.gva.es/index.php?id=26&sig=005043/2013&tl=%5B2013/5379%5D&url_lista=%26TEXTO_LIBRE%3D%255B2013/5379%255D%26CHK_TEXTO_LIBRE%3D1%26tipo_search%3Dlegislacion%26num_tipo%3D6)**, de la Generalitat, de Mesures de Reestructuració i Racionalització del Sector Públic Empresarial i Fundacional de la Generalitat, (DOCV núm. 7030 de 23.05.2013) Ref. Base de dades 005043/2013, el suprimix de conformitat amb el que hi ha previst en el Decret Llei 7/2012.

****[3]****  La disposició derogatòria segona.2.b) del **[Decret Llei 7/2012, de 19 d'octubre](http://www.docv.gva.es/index.php?id=26&sig=009545/2012&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009545/2012)**, deroga expressament, en els termes de la disposició transitòria primera del mateix i amb efectes des de l'entrada en vigor dels decrets de desplegament i els decrets d'estructura, organització i funcionament previstos en les disposicions finals quinta i sexta d'eixe decret llei, aquesta Llei 5/1998, de 18 de juny, de la Generalitat. El **[Decret 5/2013, de 4 de gener](http://www.docv.gva.es/index.php?id=26&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DOrden%26SOLO_NUMERO_DISPOSICION%3D4%26ANYO_DISPOSICION%3D2013&sig=000103/2013&tl=%5B2013/100%5D&url_lista=%26TEXTO_LIBRE%3D%255B2013/1)**, del Consell, pel qual s'aprova el Reglament d'Organització i Funcionament de CulturArts Generalitat (DOCV núm. 6937 de 07.01.2013) Ref. Base de dades 000103/2013, va entrar en vigor el 8 de gener de 2013. El  Reglament Orgànic i Funcional de la Conselleria d'Educació, Cultura i Esports es va aprovar per **[Decret 190/2012, de 21 de desembre](http://www.docv.gva.es/index.php?id=26&sig=011634/2012&tl=%5B2012/11823%5D&url_lista=%26TEXTO_LIBRE%3D%255B2012/11739%255D%26CHK_TEXTO_LIBRE%3D1%26tipo_search%3Dlegislacion%26num_tipo%3D6)**, del Consell, (DOCV núm. 6929 de 24.12.2012) Ref. Base Dades 011634/2012.

Per altra banda, la disposició derogatòria única.2 de la**[Llei 1/2013, de 21 de maig](http://www.docv.gva.es/index.php?id=26&sig=005043/2013&tl=%5B2013/5379%5D&url_lista=%26TEXTO_LIBRE%3D%255B2013/5379%255D%26CHK_TEXTO_LIBRE%3D1%26tipo_search%3Dlegislacion%26num_tipo%3D6)**, la deroga expressament, en els termes que preveu la disposició derogatòria del Decret Llei 7/2012.

****[4]****  Article 2 modificat per la **[Llei 16/2008, de 22 de desembre](http://www.docv.gva.es/index.php?id=26&sig=014865/2008&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D014865/2008)**, de Mesures Fiscals, de Gestió Administrativa i Financera, i d'Organització de la Generalitat (DOCV núm. 5922 de 29.12.2008) Ref. Base Datos 014865/2008.

****[5]****  Lletra l) de l’apartat 2 de l’article 2, redactat segons la **[Llei 12/2009, de 23 de desembre](http://www.docv.gva.es/index.php?id=26&tl=DECRETO%20441%2F2003&url_lista=%26TEXTO_LIBRE%3DDECRETO%2520224%2F2003%26CHK_TEXTO_LIBRE%3D1%26tipo_search%3Dlegislacion%26num_tipo%3D6&sig=014617/2009&url_lista=%26CHK_TEXTO_LIBRE%3D1%26tipo_search%3Dlegislacion%252)**.

****[6]****  Apartat 2 de l’article 5, modificat per la **[Llei 16/2008, de 22 de desembre](http://www.docv.gva.es/index.php?id=26&sig=014865/2008&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D014865/2008)**.

****[7]****  Article 7 modificat per **[Llei 16/2008, de 22 de desembre](http://www.docv.gva.es/index.php?id=26&sig=014865/2008&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D014865/2008)**

****[8]****  Lletra l) de l’apartat 1 de l’article 7, redactada segons la **[Llei 12/2009, de 23 de desembre](http://www.docv.gva.es/index.php?id=26&tl=DECRETO%20798%2F2003&url_lista=%26TEXTO_LIBRE%3DDECRETO%2520224%2F2003%26CHK_TEXTO_LIBRE%3D1%26tipo_search%3Dlegislacion%26num_tipo%3D6&sig=014617/2009&url_lista=%26CHK_TEXTO_LIBRE%3D1%26tipo_search%3Dlegislacion%252)**.

****[9]**** Apartat 1 de l’article 8 modificat per **[Llei 12/2009, de 23 de desembre](http://www.docv.gva.es/index.php?id=26&tl=DECRETO%20624%2F2003&url_lista=%26TEXTO_LIBRE%3DDECRETO%2520224%2F2003%26CHK_TEXTO_LIBRE%3D1%26tipo_search%3Dlegislacion%26num_tipo%3D6&sig=014617/2009&url_lista=%26CHK_TEXTO_LIBRE%3D1%26tipo_search%3Dlegislacion%252)**.

****[10]****  Article 11 modificat per la **[Llei 16/2008, de 22 de desembre](http://www.docv.gva.es/index.php?id=26&sig=014865/2008&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D014865/2008)**.

****[11]****  Disposició addicional segona, derogada pel **[Decret Llei 7/2012, de 19 d'octubre](http://www.docv.gva.es/index.php?id=26&sig=009545/2012&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009545/2012)**. La disposición derogatòria única.1 **[Llei 1/2013, de 21 de maig](http://www.docv.gva.es/index.php?id=26&sig=005043/2013&tl=%5B2013/5379%5D&url_lista=%26TEXTO_LIBRE%3D%255B2013/5379%255D%26CHK_TEXTO_LIBRE%3D1%26tipo_search%3Dlegislacion%26num_tipo%3D6)**, estableix la derogació de conformitat amb el Decret Llei 7/2012, des de l'entrada en vigor d'este.

Redacció anterior: “Segona. Supressió de l’Institut. Cas de supressió de l’Institut Valencià de l’Audiovisual i de la Cinematografia Ricardo Muñoz Suay, el seu personal es reintegrarà a la Generalitat.”


Còpia Permalink ELI